6 in hof oor beplande plaasaanval | Maroela Media
Ses verdagtes het Maandag in die landdroshof op Vredefort in die Vrystaat verskyn op aanklag van die besit van ongelisensieerde vuurwapens en poging tot roof. Die hofsaak is voorlopig uitgestel tot 6 Maart om 'n datum in die streekhof te bepaal.
Volgens Motantsi Makhele, woordvoerder van die polisie, is die bende 'n maand gelede vasgetrek kort voordat hulle op die plaas Goedgedacht, naby Vredefort, sou toeslaan.
Soos vroeër berig het die polisie vooraf inligting gekry oor die beoogde rooftog op die plaas wat deur intelligensie-inligting van boere in die omgewing gestaaf is. Lede van verskeie polisie-eenhede waaronder die honde-eenheid, misdaadrekordsentrum, speurdienste en die intelligensie-eenheid asook boere van die omgewing, het 'n wit Hilux-bakkie en 'n rooi Volkswagen Polo voorgelê. Daar is beslag gelê op drie vuurwapens.
Thabang Kwetemtheme (33), Khanyile Hluthiy (33), Justice Gxotiswa (37), Sibuleli Nyokama (50), Bongane Hyoni (25) en Malixole Nompetsheni (39) is in verband met die voorval in hegtenis geneem.
Lt.genl. Baile Motswenyane, Vrystaatse polisiekommissaris, is steeds bekommerd oor misdaad, onder meer die geweld wat in boerderygemeenskappe voorkom. "Saam met ander boere het die polisie daartoe bygedra dat misdaad op plase bekamp word en seker te maak die verdagtes beland agter tralies," het Motswenyane gesê.
"verdagtes beland agter tralies" ja, vir 'n maand of twee, want daar was nog nie 'n misdaad gepleeg nie, net beplan, as hulle uitkom gaan hulle maar net weer voort. Skies, maar ek het nie baie vertroue in ons regstelsel nie. Maar p 'n positiewe noot, dankie Vader hulle is gekeer voordat hulle nog kosbare lewens kon verwoes.
Wow, dis baie goeie nuus, dankie vir almal se hulp. Weier asb borgtog
Fantastiese werk, aan almal wat hard gewerk het om hierdie klomp vas te trek. Baie geluk, dis n groot prestasie.